
VALSTYBINĖS SAUGOMŲ TERITORIJŲ TARNYBA
PRIE APLINKOS MINISTERIJOS
DIREKTORIAUS
ĮSAKYMAS

DĖL ŠIRVINTOS VALSTYBINIO KRAŠTOVAIZDŽIO DRAUSTINIO RIBŲ IR TVARKYMO PLANŲ PAKEITIMO PLANAVIMO DARBŲ PROGRAMOS PATVIRTINIMO

2022 m. lapkričio 11 d. Nr. V-V-115
Vilnius

Vadovaudamasis Lietuvos Respublikos saugomų teritorijų įstatymo 28 straipsniu, Lietuvos Respublikos teritorijų planavimo įstatymo 30 straipsniu, Saugomų teritorijų specialiųjų planų rengimo taisyklėmis, patvirtintomis Lietuvos Respublikos aplinkos ministro ir Lietuvos Respublikos kultūros ministro 2020 m. birželio 3 d. įsakymu Nr. D1-330/ĮV-706 „Dėl Saugomų teritorijų specialiųjų planų rengimo taisyklių patvirtinimo“, Valstybinės saugomų teritorijų tarnybos prie Aplinkos ministerijos nuostatų, patvirtintų Lietuvos Respublikos aplinkos ministro 2002 m. liepos 23 d. įsakymu Nr. 377 „Dėl Valstybinės saugomų teritorijų tarnybos prie Aplinkos ministerijos nuostatų patvirtinimo“, 10.2.1 punktu:
[bookmark: part_7a5bd0712de74128bb1fac1b718bd5fa]1. T v i r t i n u Širvintos valstybinio kraštovaizdžio draustinio ribų plano pakeitimo (toliau – Ribų planas) ir Širvintos valstybinio kraštovaizdžio draustinio tvarkymo plano pakeitimo (toliau – Tvarkymo planas) planavimo darbų programas (pridedama).
2. P a v e d u:
2.1. Kraštovaizdžio apsaugos skyriaus vedėjai Agnei Jasinavičiūtei organizuoti ir koordinuoti Ribų ir Tvarkymo planų rengimą;
2.2. Kraštovaizdžio apsaugos skyriaus vyr. specialistei Laimai Dabregaitei Teritorijų planavimo įstatymo bei kitų teisės aktų nustatyta tvarka vykdyti Planavimo organizatoriaus funkcijas Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje. 

ŠIRVINTOS VALSTYBINIO KRAŠTOVAIZDŽIO DRAUSTINIO RIBŲ PLANO PAKEITIMO PLANAVIMO DARBŲ PROGRAMA

I SKYRIUS
BENDROSIOS NUOSTATOS

1. Širvintos valstybinio kraštovaizdžio draustinio ribų plano pakeitimo (toliau – Ribų planas) planavimo darbų programa nustato Ribų plano uždavinius ir papildomus reikalavimus, planavimo proceso etapus.  
2. Ribų plano planavimo organizatorius – Valstybinė saugomų teritorijų tarnyba prie Aplinkos ministerijos. 
3. Ribų planas rengiamas vadovaujantis Saugomų teritorijų įstatymu, Teritorijų planavimo įstatymu, Nekilnojamojo kultūros paveldo apsaugos įstatymu, Saugomų teritorijų specialiųjų planų rengimo taisyklėmis, Bendraisiais buveinių ar paukščių apsaugai svarbių teritorijų nuostatais,  Visuomenės informavimo, konsultavimo ir dalyvavimo priimant sprendimus dėl teritorijų planavimo nuostatais ir kitais teisės aktais, susijusiais su specialiuoju saugomų teritorijų planavimu, veiklos reglamentavimu bei valstybės valdymo institucijų išduotomis planavimo sąlygomis, pagal sutarties su planų rengėjais techninėje užduotyje numatytus reikalavimus.
4. Ribų planą sudaro grafiškai (ribų plano brėžinys) ir raštu išreikšti sprendiniai (aiškinamasis raštas) ir planavimo procedūrų dokumentai. Aiškinamojo rašto struktūra ir Ribų plano brėžinio turinys prireikus gali būti keičiami arba tikslinami abipusiu planavimo organizatoriaus ir Ribų plano rengėjo susitarimu.
5. Teritorijų planavimo lygmuo ir rūšis – valstybės lygmuo, specialusis teritorijų planavimo dokumentas.
6. Visuomenės informavimo tvarka – bendroji.
7. Planuojama teritorija – Širvintos valstybinis kraštovaizdžio draustinis, apimant tinklo „Natura 2000“ teritoriją Širvintos upę ir jos slėnius; besiribojančios teritorijos. Preliminari planuojamos teritorijos ribų schema pridedama (žr. priedą). Ribų plano rengimo metu planuojamos teritorijos ribos gali keistis. 
8. Ribų plano rengimo metu tyrimai ir (ar) galimybių studijos neatliekamos. 
9. Strateginis pasekmių aplinkai vertinimas neatliekamas. Rengiamas ribų planas skirtas teritorijos gamtosauginio tvarkymo klausimams spręsti, tačiau nenustato ūkinės veiklos projektų, kuriuos reikės derinti su atsakinga už aplinkos apsaugą institucija, plėtros pagrindų.
10. Teritorijos vystymo koncepcija nerengiama, nepriklausomas profesinis vertinimas neatliekamas.
 
II SKYRIUS
TERITORIJŲ PLANAVIMO UŽDAVINIAI IR PAPILDOMI REIKALAVIMAI

11. Planavimo tikslai nustatyti Lietuvos Respublikos Vyriausybės 2022 m. birželio 15 d. nutarimu Nr. 628 „Dėl valstybinių draustinių ribų planų pakeitimo rengimo pradžios ir planavimo tikslų“.
12. Planavimo uždaviniai: 
12.1. nustatyti optimaliausias saugomos teritorijos ribas, išanalizavus gamtinę situaciją, saugomas vertybes, jų apsaugos poreikius ir kitas aplinkybes;
12.2. įvertinti miško ekosistemų, genetinių išteklių apsaugos bei miškų naudojimo reikalavimus ir miškotvarkos projektuose suprojektuotas veiklas. Jei miškuose siūlomo draustinio ribos neatitinka esamų miškų grupių ir pogrupių ribų, turi būti parengti pasiūlymai dėl miškų priskyrimo miškų grupėms sąrašų tikslinimo, atsižvelgiant į draustinio ribas. 
13. Papildomi reikalavimai:
13.1. parengti Lietuvos Respublikos Vyriausybės nutarimo dėl Širvintos valstybinio kraštovaizdžio draustinio Ribų plano patvirtinimo projektą kartu su šio draustinio Ribų planu, taip pat parengti Lietuvos Respublikos Vyriausybės nutarimo „Dėl naujų draustinių įsteigimo ir draustinių sąrašų patvirtinimo“ pakeitimo projektą ir jo lyginamąjį variantą; 
13.2. pateikti Širvintos valstybinio kraštovaizdžio draustinio ribų nustatymo ir/ar keitimo pagrindimą Ribų plano aiškinamajame rašte; pagal poreikį buferinių apsaugos zonos nustatymo tikslus ir/ar uždavinius;
13.3. parengti esamos būklės analizės brėžinį masteliu M 1:10 000; 
13.4. pasiūlymai dėl miškų priskyrimo miškų grupėms sąrašų tikslinimo turi būti parengti Lietuvos Respublikos  miškų valstybės kadastro duomenų pagrindu, vadovaujantis Miškų priskyrimo miškų grupėms tvarkos aprašu ir miškų priskyrimo miškų grupėms normatyvais, patvirtintais Lietuvos Respublikos Vyriausybės 2001 m. rugsėjo 26 d. nutarimu Nr. 1171 „Dėl Miškų priskyrimo miškų grupėms tvarkos ir miškų priskyrimo miškų grupėms normatyvų patvirtinimo; kartu su miškų grupių priskyrimo brėžiniu pateikiama ir miškų grupių pokyčių lentelė;
13.5. parengti Ribų plano lyginamąjį brėžinį masteliu M 1:10 000.

III SYRIUS
PLANAVIMO PROCESO ETAPAI

14. Numatoma Ribų plano rengimo darbų eiga: 
14.1. parengiamasis etapas, kurio metu paskelbiama visuomenės informavimo priemonėse ir Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinės sistemoje (http://www.tpdris.lt) apie priimtą sprendimą dėl Ribų plano rengimo pradžios ir planavimo tikslų, nustatyta tvarka kreipiamasi į institucijas dėl teritorijų planavimo sąlygų; 
14.2. teritorijų planavimo dokumento sprendinių rengimo etapas, kurį sudaro:
14.2.1. esamos būklės analizės stadija;
14.2.2. sprendinių konkretizavimo stadija – parengiamas Ribų plano projektas;
14.3. baigiamasis etapas, kurį sudaro:
14.3.1. teritorijų planavimo dokumento sprendinių viešinimas – parengto teritorijų planavimo dokumento viešinimas bendrąja tvarka; sprendinių derinimas su institucijomis, prireikus organizuojamas papildomas viešinimas, ginčų nagrinėjimas teisės aktų nustatyta tvarka;
14.3.2. teritorijų planavimo dokumento tikrinimo stadija – Ribų plano projekto tikrinimas valstybinę teritorijų planavimo priežiūrą atliekančioje institucijoje;
14.3.3. teritorijų planavimo dokumento tvirtinimas ir registravimas Lietuvos Respublikos teritorijų planavimo dokumentų registre.

IV SKYRIUS
BAIGIAMOSIOS NUOSTATOS 

15. Pasiūlymai dėl Ribų plano sprendinių planavimo organizatoriui teikiami raštu ir (ar) Lietuvos Respublikos teritorijų planavimo dokumentų rengimo ir teritorijų planavimo proceso valstybinės priežiūros informacinėje sistemoje visą teritorijų planavimo dokumentų rengimo laiką iki viešo supažindinimo pabaigos. Pasiūlymai teikiami valstybine lietuvių kalba.  Pasibaigus viešinimo stadijai, pasiūlymai dėl Ribų plano sprendinių nepriimami. 
16. Ribų plano rengėjas iki viešinimo pradžios organizuoja planavimo darbų pristatymą, tarpinius sprendinių aptarimus su institucijomis ir visuomene, Ne vėliau kaip 10 darbo dienų prieš sprendinių aptarimą bei viešinimą, sprendinius būtina aptarti su planavimo organizatoriumi.
17. Ribų plano pristatyme, tarpiniuose sprendinių aptarimuose su visuomene, suinteresuotomis institucijomis, rengiant atsakymus į pasiūlymus dėl Ribų plano sprendinių turi dalyvauti Ribų plano rengėjas. Esant poreikiui Ribų plano pristatymas, tarpiniai sprendinių aptarimai su visuomene, suinteresuotomis institucijomis, organizuojami nuotoliniu būdu. 
18. Procedūrų dokumentai turi būti įforminti Teritorijų planavimo įstatymo ir jį įgyvendinančių teisės aktų nustatyta tvarka. Ribų plano sprendiniai turi būti suderinti su planavimo sąlygas išdavusiomis institucijomis ir gauta teigiama patikrinimo išvada valstybinę teritorijų planavimo priežiūrą atliekančioje institucijoje. 
_____________________

